De fleste af landets skoler har elever fra forskellige sociale lag, men stadig flere skoler skiller sig ud og har enten rigtig mange elever fra velstillede hjem eller rigtig mange elever fra underklassehjem.

Det viser en ny analyse fra Arbejderbevægelsens Erhvervsråd (AE), som har kortlagt elevsammensætningen på landets folkeskoler og privatskoler.

Fra 2007 til 2015 er antallet af såkaldte eliteskoler mere end fordoblet fra 41 til 92 skoler, hvilket svarer til en stigning på over 120 procent. I samme periode er antallet af såkaldte underklasseskoler, hvor forældrene typisk står uden for arbejdsmarkedet, steget med godt 30 procent, så der nu er 50 af dem.